26. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΕΡΓΑΣΙΑΣ Αριθ. 32213 της 2/28 Ιαν. 1991 (ΦΕΚ Β΄ 34) (Διόρθ. Σφάλμ. στο ΦΕΚ Β΄ 394/11  Ιουν. 1991) Τροποποίηση και συμπλήρωση της αριθ. 31930/14.7.83 απόφασής μας κατά το μέρος που αφορά την καταβολή αποδοχών αδείας εξετάσεων των ανηλίκων μαθητών - σπουδαστών. Έχοντας υπόψη: 1.Τις διατάξεις του άρθρ. 2 του Νόμ. 1346/83 «Για τροποποίηση και συμπλήρωση διατάξεων της Εργατικής Νομοθεσίας και ρύθμιση διαφόρων θεμάτων». 2.Τις διατάξεις του Ν. Δ. 212/69 «Περί Οργανώσεως και Διοικήσεων του ΟΑΕΔ». 3.Τις διατάξεις της παρ. 2 του άρθρ. 7 του Νόμ. 1837/89 «Για την προστασία των ανηλίκων και την απασχόληση και άλλες διατάξεις». 4.Την αριθ. 31930/14.7.83 απόφασή μας. 5.Την αριθ. 2757/90 απόφαση του ΔΣ του ΟΑΕΔ που μας υποβλήθηκε με το αριθ. 114532/25.10.90 έγγραφο του Οργανισμού, αποφασίζουμε: Τροποποιούμε και συμπληρώνουμε την αριθ. 31930/14.7.83 απόφασή μας ως εξής: 1.Εγκρίνουμε την καταβολή από τον ΟΑΕΔ αποδοχών, στους εργαζομένους ανήλικους μαθητές ή σπουδαστές εκπαιδευτικών μονάδων οποιουδήποτε τύπου και οποιασδήποτε βαθμίδας του Δημοσίου ή μονάδων που εποπτεύονται κατά οποιουδήποτε τρόπου από αυτό, στους οποίους περιλαμβάνονται και οι μαθητές των Σχολών Μαθητείας του ΟΑΕΔ, πρόσθετης άδειας 2 ημερών συνεχόμενης ή τμηματικής, για κάθε ημέρα εξετάσεων (πέραν των 14  εργασίμων ημερών που ορίζει το άρθρ. 2 του Νόμ. 1346/83) ανεξάρτητα από το χρόνο απασχόλησής τους. Η άδεια αυτή δεν μπορεί να είναι μικρότερη των 14 ημερών συνολικά. 2.Τα δικαιολογητικά που θα προσκομίζουν οι ανήλικοι εργαζόμενοι για τη λήψη της ανωτέρω παροχής είναι: α)Βεβαίωση της αρμόδιας εκπαιδευτικής μονάδας για τη συμμετοχή στις εξετάσεις. β)Βεβαίωση του εργοδότη ότι έλαβε άδεια χωρίς αποδοχές για τη συμμετοχή στις εξετάσεις. γ)Το βιβλιάριο εργασίας και σε περίπτωση που αυτό βρίσκεται στη διαδικασία έκδοσης ή ανανέωσης ή αντικατάστασης, θα ζητείται βεβαίωση της αρμόδιας για την έκδοσή του κ.λπ. Υπηρεσίας του Υπουργείου Εργασίας. Οι αποδοχές των αδειών αυτών καταβάλλονται πάντοτε από τον ΟΑΕΔ και η δαπάνη των 6 πρώτων ημερών κατ’ έτος βαρύνει τον προϋπολογισμό αυτού, η δε λοιπή αποδίδεται στον ΟΑΕΔ από τον προϋπολογισμό του Υπουργείου Εργασία, στον οποίο εγγράφεται σχετική πίστωση. Ως προς τα λοιπά ισχύουν οι διατάξεις της αριθ. 31930/14.7.83 απόφασής μας. 